钦定古今图书集成/明伦汇编/官常典/第649卷 > 黄嘉宾
## 钦定古今图书集成/明伦汇编/官常典/第649卷 > 黄嘉宾

按《苏州府志》：“嘉宾，崇安人，进士。常熟自嘉靖癸丑被
倭，阅丙辰始息。若己未之旱，辛酉之涝，皆异灾。嘉宾
以嘉靖三十八年己未腊月至，发摘如神明，抚绥如
父母，输赋者布缕鸡豚，皆以便宜收纳，直指查核，治
状称卓异。会捕治海寇吴宗，盐使袁某素入宗贿，乃
逮嘉宾，幸舆论保持之，然未及给由，量迁户部，即以”
壬戌孟冬朔行，士庶扳辕，不啻失怙。至万历丁未，列
祀名宦祠时，有一父老扶杖匍匐，云：“少遭冤狱，遇公得释。”望木主且泣且拜，哀动路人。